Maalaustaide

**Maalaustaide** on eräs kuvataiteen pääalueista. Maalaus on kaksiulotteinen esitys eli kuva, jossa pigmenttiä tai muuta väriainetta on levitetty maalausalustalle, usein siveltimellä. Maalaus poikkeaa tavallisesti piirustuksesta siten, että kun piirustus perustuu yleensä viivoihin, maalaus perustuu pintoihin ja on ilmaisultaan laveampi sekä tavallisesti värillinen. Maalaustaiteen harjoittajaa kutsutaan taidemaalariksi.

Maalaustaide ilmaisee ajatuksia visuaalisen kielen avulla. Ilmaisulla luodaan vaikutelmia tilasta, liikkeestä ja valosta. Värien, muotojen ja perspektiivin avulla pyritään syvyysvaikutelmaan. Maalauksen tekotapoja ovat muun muassa fresko, temperamaalaus, öljymaalaus, vesivärimaalaus, pastellimaalaus ja akryylimaalaus. Maalaustaiteessa on lukuisia genrejä eli lajeja, kuten muotokuvamaalaus, maisemamaalaus, asetelma ja historiamaalaus. Tyylillisesti teokset voivat olla esittäviä, sisäistä kokemusta ilmaisevia eli ekspressionistisia tai täysin abstrakteja eli ei-esittäviä.

Maalaustaiteen vanhimmat muodot ovat esihistoriallisia luolamaalauksia. Historiallisella ajalla yleistyi seinämaalaus ja keskiajalla taulumaalaus. Taiteen aiheet tulivat usein tilaustöistä, joita toteuttivat käsityöläiset. Uudella ajalla taidemaalarista alkoi tulla itsenäinen luovan työn tekijä. 1900-luvun modernismissa taiteilijat pyrkivät uuden visuaalisen kielen luomiseen.

Maalaustaiteen perinne voidaan jakaa karkeasti läntiseen eli eurooppalaiseen ja itäaasialaiseen. Esimerkiksi maalaustaiteen formaatit ovat näissä erilaisia johtuen Euroopan maalaustaiteen piirissä olleista genreistä ja niistä maalausalustoista, välineistä ja tekniikoista, joita Itä-Aasiassa käytettiin.

## Historiaa

Arvioidaan, että ihmiskunta on maalannut kuvia kuusi kertaa niin pitkään kuin kirjoittanut tekstiä. 

Vanhimmat tunnetut maalaukset ovat luolamaalauksia. Nimi juontaa juurensa paikasta, josta maalaukset ovat löytyneet. Luola on ollut esihistorialliselle ihmiselle se paikka, josta on haettu suojaa. Luolan seinille on maalattu kuvia, jotka usein esittävät eläimiä ja ihmisiä. Aiheet ovat usein metsästyksestä tai kalastuksesta.

Luolamaalaus tehtiin luonnosta löytyvillä pigmenteillä eli väriaineilla. Värit sekoitettiin veteen juoksevan maalin aikaansaamiseksi. Yleisimmät väriaineet olivat rautaoksideja. Luolien seinille maalatut kuvat ovat säilyneet suojassa auringonvalolta, joka tuhoaa maalauksia, tai koska kalliosta on saattanut tihkua kalkkivettä, joka on kovettunut maalikerrosten päälle. Suomessa tunnetuin kalliomaalaus on löydetty Ristiinan Astuvansalmesta Saimaalla.

Vanhimmat maalaukset ovat peräisin Grotte Chauvetista, Ranskasta, jotka ovat yli 32&nbsp;000 vuotta vanhoja.


RioPinturas-005.jpg|Luolamaalaus Argentiinassa.
Tondo Group Skyphos Met 51.11.1.jpg|Etruskien ruukkumaalaus.
Fight Dipylon Louvre A522-506 1.jpg|Taistelukohtaus ateenalaisesta ruukkumaalauksesta noin 750–750 eaa.
Knossos frise2.JPG|Knossoksen friisi, seinämaalaus.


### Keskiaika

Vanhalla ajalla taidemaalarit maalasivat seiniä tai seinäpaneleja, kallioita ja ruukkuja. Puulevyille tai pingotetulle pellavakankaalle tehdyt maalaukset eli *taulut* esineinä keksittiin keskiajalla. Ne yleistyivät käyttöön renessanssin aikana. Seinämaalaukset eli muraalit puolestaan koristavat usein kirkkojen ja muiden arvokkaiden rakennusten sisäseiniä ja -kattoa. 

Keskiajan Euroopan taidemaalarit keskittyivät aluksi lähes yksinomaan uskonnollisiin aiheisiin: pyhimyksenkuviin ja alttaritauluihin, joita tehtiin kirkkojen ja luostareiden tilauksesta.


Rimini219.jpg|Sotilaan jalkaa hoidetaan. Seinämaalaus Riministä, noin 250.
Mummy Portrait- Woman with Necklace - Google Art Project.jpg|Vahamuotokuva Egyptistä, noin 161–192. 
Vladimirskaya.jpg|Vladimirin Jumalanäidin ikoni, 1100-luku.
Dijon - Chartreuse de Champmol, crucifixion.jpg|Kristus ristillä, 1390–95.


### Renessanssi

Myöhemmällä keskiajalla ja renessanssin aikana tulivat mukaan maallisemmat aiheet, kuten maisemat, muotokuvat, arkipäivän toimintakuvat ja asetelmat. Renessanssi muutti taidemaalarin roolin. Keskiajan lähes anonyymistä taiteilijasta tuli vähitellen yksilöä sekä yksilöllisyyttä korostava käsite ja maalaustaiteen teosten tekijä alettiin liittää maalauksiin. Maalaustaiteessa tuli aluksi tärkeäksi teoksen tekijän tunnistaminen.

Uuden ajan eurooppalaisessa maalaustaiteessa maalaustaiteen genret kilpailivat keskenään. Ranskan kaunotaiteiden akatemia säännösteli maalaustaiteen aiheita määrittelemällä ja antamalla ohjeita historiamaalauksen, laatukuva- eli genremaalaukseen,  asetelmamaalauksen tai muotokuvamaalausten tekemiseen.


Biagiodantonio-madona.jpg|Biagio d’Antonio, *Madonna ja lapsi*, 1475.
Lucas Cranach d. Ä. 063.jpg|Lucas Cranach vanhempi, omakuva, 1550. Renessanssin jälkeen alettiin maalata taiteilijan omakuvia.
Jacques-Louis David, Le Serment des Horaces.jpg|Jacques-Louis David, *Horatiusten vala*, 1784. Historiamaalaus oli pitkään suosittu laji Euroopassa.
Шишкин И. И. (1866) Полдень. Окрестности Москвы. Братцево.jpg|Ivan Šiškin, *Keskipäivä. Bratzevon ympäristö*, 1866. Maisemamaalaus tuli suosituksi 1800-luvulla.  


### Moderni maalaustaide syntyy

Teollisen vallankumouksen myötä valokuvaus ja tekninen reproduktio otti vähitellen hoitaakseen luonnon jäljentämisen. Maalaustaide alkoi ilmaista yhä enemmän tekijästään ja tämän näkemyksistä, yhä vähemmän kuvaamastaan kohteesta. Abstraktin eli non-figuratiivisen maalaustaiteen ajatuksena oli kuvata maailmaa ei-esittävänä tai esineettömänä. Arvostetuimmaksi maalaustaiteen ominaisuudeksi tuli teoksen alkuperäisyys.

Modernismi pyrki taiteen vallankumoukseen. Vaikutusvaltainen amerikkalainen taidekriitikko Clement Greenberg tähdensi maalauksen kaksiulotteisuutta, jota varsinkin abstrakti ekspressionismi ja informalismi korostivat.


Monet Meadow-with-Poplars-Homepage.jpg|Claude Monet, *Niitty ja poppeleita*, 1875. 
With One Voice - Wassily Kandinsky, Pompidou.jpg|Wassily Kandinsky, *Tuntematon ääni*, 1916.
Max Weber - The Cellist - Google Art Project.jpg|Max Weber, Sellonsoittaja, noin 1917.
Piet Mondriaan, 1921 - Composition en rouge, jaune, bleu et noir.jpg|Piet Mondrian, *Kompositio, jossa on suuri punainen taso, keltaista, mustaa, harmaata ja sinistä*, 1921.
The Stuckists Punk Victorian 1.jpg|Maalauksia stuckistien näyttelyssä Englannissa 2004.


## Maalaustaiteen tekniikat ja lajit

Maalauksessa tarvitaan maalauspohja ja värejä, joiden sideaine vaihtelee. Värin levittämiseen käytetään erilaisia siveltimiä tai maalausveitsiä.
 
### Öljymaalaus

Öljymaalaus on öljyvärein tehty maalaus. Öljymaalauksessa käytetään pigmenttien sideaineena kuivuvaa öljyä. Öljymaalaus yleistyi 1400-luvulta alkaen. Joissakin öljymaalaustekniikoissa maalaus tehdään yhdellä maalauskerralla ja joissakin tekniikoissa maalataan kerroksittain.

### Akryylimaalaus

Akryylivärit sisältävät pigmenttiä ja akryylisideainetta, ja ne kuivuvat nopeasti kestäväksi pinnaksi. Akryylivärit yleistyivät 1930-luvulla kemianteollisuudessa kehitetyn synteettisen hartsin takia ja tulivat taiteilijatarvikkeina käyttöön 1970-luvulla. Akryylimaalauksen pinta on tavallisesti liimamaisen kova, joskin sitä voidaan vesiliukoisena käyttää myös peitevärin tapaan. Akryyliväreillä voi maalata monenlaiselle maalauspohjalle, esimerkiksi puulle, pahville, kartongille, styroksille, keramiikalle ja kivipintaan.

### Vesivärimaalaus

Akvarelli- eli vesivärimaalaus käyttää vesiohenteisia läpikuultavia värejä. Väripigmenttien sideaineena käytetään arabikumia, ja maalauspohjana on yleensä valkoinen tai vaaleasävyinen paperi. Vesivärimaalaus voi olla myös suolamaalausta, jossa ennen maalaamista paperille levitetään suolaa, joka imee väriä puoleensa. Näin saadaan aikaan erikoisia kuvioita.

### Pastellimaalaus

Pastellimaalaus on pastelliliiduin toteutettu maalaus tai piirustus, taiteilijan tavoitteesta riippuen.

## Kuvia


Stretcher bar corners 051907.jpg|Kiilakehysten kulmat.
Couteau à peindre.jpg|Maalausveitsi
Olejove barvy.jpg|Öljymaalituubeja
Chalk.jpg|Pastelliliituja
Sargent MonetPainting.jpg|Öljymaalaus. John Singer Sargent, *Monet maalaa*, 1875.
Artist in the Simplon John Singer Sargent.jpeg|Akvarelli. John Singer Sargent, *Simplonissa*, 1909.
02257---maria-tomaselli---3.jpg|Akryylimaalaus. Maria Tomaselli, *Três Semanas*, 1993.
After the Bath - Edgar Degas.png|Pastelli. Edgar Degas, *Kylvyn jälkeen*, 1884.


## Lähteet

## Aiheesta muualla